นิคมอุตสาหกรรมอมตะ..กำเนิดจากความฝัน
“ผมเป็นคนชอบหลอกตัวเอง ให้ทำสิ่งที่ฝันไว้ให้ได้ เพราะความฝันเป็นเสมือนเข็มทิศที่มอบให้แก่ชีวิตเรา ที่สำคัญความฝันนั้นไม่เสียเงิน”  นี่คือคำพูดจากชายคนหนึ่งที่สร้างตัวจากอาชีพค้าขายเล็กๆ จนก้าวมาสู่การบริหารนิคมอุตสาหกรรมอมตะ เขาคนนี้ชื่อว่า คุณวิกรม กรมดิษฐ์  เรื่องราวของเขาน่าสนใจอย่างไร ลงทุนแมนจะมาเล่าให้ฟัง
3 ก.ย. 2561

นิคมอุตสาหกรรมอมตะ..กำเนิดจากความฝัน / โดย ลงทุนแมน
“ผมเป็นคนชอบหลอกตัวเอง ให้ทำสิ่งที่ฝันไว้ให้ได้
เพราะความฝันเป็นเสมือนเข็มทิศที่มอบให้แก่ชีวิตเรา ที่สำคัญความฝันนั้นไม่เสียเงิน”
นี่คือคำพูดจากชายคนหนึ่งที่สร้างตัวจากอาชีพค้าขายเล็กๆ
จนก้าวมาสู่การบริหารนิคมอุตสาหกรรมอมตะ
เขาคนนี้ชื่อว่า คุณวิกรม กรมดิษฐ์
เรื่องราวของเขาน่าสนใจอย่างไร ลงทุนแมนจะมาเล่าให้ฟัง
คุณวิกรม กรมดิษฐ์ ชื่อเดิมคือ ติ้นฟ้ง เซี่ยงคิ้ว ซึ่งเป็นชื่อที่ปู่ชาวจีนเขาตั้งให้
คุณวิกรม เกิดวันที่ 15 เมษายน 2496 ในชุมชนท่าเรือ จังหวัดกาญจนบุรี โดยมีคุณพ่อและคุณแม่ทำอาชีพค้าขายพืชผลทางการเกษตร
ด้วยความที่ครอบครัวคุณวิกรม ทำอาชีพค้าขาย เขาก็เริ่มอาชีพนี้ตั้งแต่วัยเด็ก โดยเริ่มจากการขายถั่วคั่วตอนกลางคืนช่วงที่มีการฉายหนังกลางแปลง ซึ่งระหว่างที่เขาเดินขายถั่วนั้น เขาได้ดูหนังเรื่องหนึ่งที่ตัวละครสวมใส่ชุดนักบินอวกาศ ทำให้เขาฝันอยากจะสวมใส่ชุดแบบนั้นบ้าง
จุดเริ่มต้นจากการค้าขายนี่เอง ทำให้คุณวิกรม อยากที่จะมีกิจการเป็นของตัวเองนับแต่นั้น
คุณวิกรมได้ทุนไปศึกษาต่อในระดับปริญญาตรี คณะวิศวกรรมศาสตร์ของรัฐบาลไต้หวัน ซึ่งระหว่างเรียนเขาก็ได้ทำงานหารายได้ด้วยตนเอง เนื่องจากเขามีปัญหากับพ่อ ทำให้พ่อไม่ได้ส่งเสียเขาในช่วงนั้น
หลังจากเรียนจบ คุณวิกรม ได้จัดตั้งบริษัท วี แอนด์ เค คอร์ปอเรชั่น เพื่อทำธุรกิจนำเข้า ส่งออก เพื่อที่จะหาเงินไปเรียนต่อปริญญาโทวิศวกรรมการบินและอวกาศ ซึ่งเป็นความฝันตั้งแต่สมัยเด็ก โดยที่เขาได้รับการตอบรับจากมหาวิทยาลัยแล้ว
อย่างไรก็ตาม เงินที่หามาได้ในตอนนั้นก็นำไปใช้คืนหนี้ในช่วงก่อตั้งบริษัท ซึ่งเขาใช้เวลาทั้งหมด 3 ปีกว่าจะใช้หนี้หมด จนเงินแทบไม่เหลือ ทำให้ความฝันที่จะเป็นนักบินค่อยๆ ห่างไกลออกไป
แต่สำหรับเขา ความฝันที่จะมีกิจการเป็นของตัวเองยังคงดำเนินต่อไป
ในปี 2531 คุณวิกรมเริ่มเข้าสู่ธุรกิจนิคมอุตสาหกรรมอย่างเต็มตัว ในชื่อ บริษัท บางปะกง อินดัสเตรียล ปาร์ค 2 จำกัด ก่อนที่จะมาเปลี่ยนเป็นชื่อบริษัท อมตะ คอร์ปอเรชัน จำกัด ในปี 2532 พร้อมทั้งนำบริษัทแห่งนี้เข้าจดทะเบียนในตลาดหลักทรัพย์จนสำเร็จในปี 2540
ปัจจุบัน นิคมอุตสาหกรรมอมตะมีอยู่ 4 แห่ง โดยอยู่ในประเทศไทย 2 แห่งและเวียดนาม 2 แห่ง
อมตะซิตี้ชลบุรี ตั้งขึ้นในปี 2532 บนพื้นที่ 27,067 ไร่ มีจำนวนโรงงาน 676 แห่ง มีคนทำงาน 215,000 คน
อมตะซิตี้ระยอง ตั้งขึ้นในปี 2538 บนพื้นที่ 16,895 ไร่ มีจำนวนโรงงาน 273 แห่ง มีคนทำงาน 65,000 คน
ในขณะที่การลงทุนในเวียดนามทั้งหมดนั้นจะลงทุนผ่าน บริษัท อมตะ วีเอ็น จำกัด (มหาชน) โดยมีนิคมอุตสาหกรรมที่พัฒนาแล้ว 2 แห่งคือ อมตะซิตี้เบียนหัว และ อมตะชิตี้ลองถั่น มีพื้นที่รวมกันกว่า 122,281 ไร่
นิคมอุตสาหกรรมอมตะตั้งอยู่ในภาคตะวันออก ซึ่งเป็นแถบที่มีศักยภาพต่อการดำเนินธุรกิจ เนื่องจากอยู่ไม่ไกลจากกรุงเทพฯ ใกล้ท่าเรือน้ำลึกแหลมฉบัง ทำให้นิคมอุตสาหกรรมอมตะมีการเติบโตอย่างรวดเร็ว
โดย ณ สิ้นปี 2559 ในประเทศไทยมีพื้นที่นิคมอุตสาหกรรมรวมประมาณ 154,189 ไร่ โดยประมาณร้อยละ 75 ของพื้นที่นิคมอุตสาหกรรมนั้นอยู่ในภาคตะวันออก
รายได้หลักของบริษัทมาจากกลุ่มนิคมอุตสาหกรรม และกลุ่มสาธารณูปโภคที่ทำธุรกิจไฟฟ้าและบริหารจัดการน้ำในนิคมอุตสาหกรรม
รายได้ บริษัท อมตะ คอร์ปอเรชัน จำกัด (มหาชน)
ปี 2559 รายได้ 5,058 ล้านบาท กำไร 1,198 ล้านบาท
ปี 2560 รายได้ 5,328 ล้านบาท กำไร 1,409 ล้านบาท
รายได้ บริษัท อมตะ วีเอ็น จำกัด (มหาชน)
ปี 2559 รายได้ 906 ล้านบาท กำไร 49 ล้านบาท
ปี 2560 รายได้ 1,171 ล้านบาท กำไร 369 ล้านบาท
ใครจะไปคิดว่าอาณาจักรเหล่านี้เกิดขึ้นได้เพียงชั่วอายุคนเดียว
สมัยที่คุณวิกรม เดินขายถั่วคั่ว ถ้ามีคนมาบอกว่า เขาจะกลายเป็นผู้บริหารสูงสุดของนิคมอุตสาหกรรมที่มีมูลค่านับหมื่นล้านบาท คงไม่มีใครเชื่อ
แต่ด้วยความฝันที่ติดตัวคุณวิกรมเองมาโดยตลอด ทำให้สุดท้ายเขาได้สร้างธุรกิจเป็นของตนเองจนสำเร็จ
ถ้าวันนี้เรามีความฝันที่อยากจะทำอะไร ขอให้เราอย่าเพิ่งล้มเลิกความฝันนั้นไป ลงมือทำให้เต็มที่ ไม่แน่เราก็อาจจะประสบความสำเร็จแบบคุณวิกรมได้เช่นกัน..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่
iOS: 
Android: 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
[9511].